Nukleobindino 1

Nukleobindino 1 (mallonge: NUKB1) ankaŭ konata per la anglaj mallongigoj NUCB1 kaj CALNUC estas la koservativa Ca2+-liganta eŭkariota proteino, engaĝita je pluraj procezoj en la homa organismo, inkluzive de respondo al streso, imuna respondo, homeostato de kalcio.

NUKB1 formas funkcian dimeron el kelkaj domajnoj: signala peptido, DNA-liganta domajno, Ca-liganta domajno kaj "leŭcina zipo". 

 Partopreno je aŭtoimunaj procezoj 

Unuafoje ĝi estis malkovrita kiel faktoro de la kresko kaj diferencigo de la B-ĉeloj en la ĉela kulturo KLM1-7 (ĉeloj de la lieno de la musoj de la linio MRL/l, trafataj de lupusosimila malsano). Oni trovis ke NUKB1 povas interagi kun la ĝenerala DNA, eligita el tiu ĉi ĉela kulturo. Regulaj injektoj de NUKB1 kaŭzas ĉe la modelaj musaj linioj (MRL/lpr kaj  MRL/n) evoluon de lupusosimila malsano, do estiĝon de antikorpoj al la unuspirala kaj duspirala DNA. Mutacia formo de NUKB1, ne posedanta supozeble interagajn kun DNA partojn ("leŭcina zipo"), ne stimulas estiĝon de la antikorpoj al DNA. Nivelo de NUKB1 en la sero de la musoj de la linio MRL/lpr, uzata kiel modelo por la esplorado de lupuso, estas oble pli alta ol en la sero de normalaj musoj (MRL/n).

Tio ĉi supozigis ke la DNA-liganta aktiveco de NUKB1 rolas kiel induktanto de la aŭtoimunaj reagoj. Ĝi estas ankaŭ faktoro de transskribado kaj partoprenas la epitelia-mezenĥima transiro kaj montras RNA-ligantan kaj RNA-fandantan aktivecon. NUKB1 parencas al mikroRNA (nekodaj RNA-molekuloj longaj po 18–25 nukleotidoj, averaĝe po 22, partoprenantaj je posttransskribada reguligo de la esprimiĝo de la genoj per RNA-interfero), asociataj kun la evoluo de lupuso, kio supozigas partoprenon de NUKB1 je reguligaj procezoj, kaŭzantaj lupuson. 

Esploro de Alesa Miĥajlina kaj kunaŭtoroj montris ke lupusuloj havas pli altan nivelon de NUKB1 en la sero, kio supozeble atestas antaŭe nekonitan partoprenon de tiu ĉi proteino en la aŭtoimunaj procezoj. Estis trovita pozitiva korelacio de la NUKB1-nivelo kaj simptomoj de la vaskulaj damaĝoj ĉe la lupusuloj, eventuale klarigebla per aktiva partopreno de la proteino je apoptozo de la ĉeloj de la endotelia histo. La aŭtoroj konkludis ke plua esplorado de tiu ĉi fenomeno povus ebligi uzadon de NUKB1 por frua diagnozado de lupuso.

 Vidu ankaŭ 
 Nukleobindino 2

 Referencoj 

Kategorio:Genoj
Kategorio:Proteinoj